b"\n_START_ARTICLE_\nLouis Leterrier\n_START_SECTION_\nVia\xc8\x9ba \xc8\x99i cariera\n_START_PARAGRAPH_\nLeterrier s-a n\xc4\x83scut \xc3\xaen Paris, fiind fiul regizorului Fran\xc3\xa7ois Leterrier. A fost ghidat spre cariera artistic\xc4\x83 de c\xc4\x83tre mama sa. Leterrier a fost la \xc3\xaenceput bateristul unui grup de muzic\xc4\x83 \xc3\xaenainte de a experimenta cu filme de scurtmetraj. La 18 ani, dup\xc4\x83 ce a studiat arta reclamelor \xc8\x99i a publicit\xc4\x83\xc8\x9bii, a p\xc4\x83r\xc4\x83sit Fran\xc8\x9ba pentru a studia cinematografia la \xc8\x98coala de Arte Tisch de la Universitatea din New York._NEWLINE_\xc3\x8en 1997, l-a asistat pe Jean-Pierre Jeunet pe platourile de filmare ale peliculei Alien: Rena\xc8\x99terea. \xc3\x8entors \xc3\xaen Fran\xc8\x9ba, a lucrat pentru Luc Besson la produc\xc8\x9bia reclamelor pentru Internet Club \xc8\x99i L'Or\xc3\xa9al precum \xc8\x99i la filmul Joan of Arc. Leterrier mai t\xc3\xa2rziu a devenit un colaborator frecvent al lui Besson - al\xc4\x83turi de Chris Nahon \xc8\x99i Pierre Morel. A mai colaborat, ca regizor asistent secund, cu Alain Chabat la produc\xc8\x9bia filmului Ast\xc3\xa9rix & Ob\xc3\xa9lix: Mission Cl\xc3\xa9op\xc3\xa2tre (2002)._NEWLINE_La sf\xc3\xa2r\xc8\x99itul lui 2002, Louis Leterrier a debutat regizoral cu filmul Curierul, un film de ac\xc8\x9biune cu Jason Statham.  De\xc8\x99i \xc3\xaen SUA a fost prezentat ca regizor artistic \xc8\x99i pe Corey Yuen ca regizorul filmului, \xc3\xaen Europa a fost men\xc8\x9bionat ca regizor \xc8\x99i Yuen ca regizor al scenelor de ac\xc8\x9biune.  _NEWLINE_\xc3\x8en 2008, ca parte a valului actual de regizori francezi angaja\xc8\x9bi la Hollywood, a regizat primul s\xc4\x83u film american cu buget mare, Incredibilul Hulk. Un proiect mai recent al lui Leterrier este refacerea filmului din 1981 \xc3\x8enfruntarea titanilor produs de Warner Bros. Acesta a fost lansat la 2 aprilie 2010. Leterrier a men\xc8\x9bionat c\xc4\x83 ar dori s\xc4\x83 creeze o franciz\xc4\x83 \xc3\x8enfruntarea titanilor dac\xc4\x83 primul film se va dovedi a fi un succes. Cu toate acestea, \xc3\xaen iunie 2010, Jonathan Liebesman a fost numit ca regizor al continu\xc4\x83rii acestui film, l\xc4\x83s\xc3\xa2nd \xc3\xaen dubiu implicarea lui Leterrier \xc3\xaentr-un viitor film."